stanford-oval/wikipedia huggingface dataset:
שמוליק קראוס
החלונות הגבוהים והרכבים נוספים > שנות השמונים

בשנת 1981 הוציאה חברת התקליטים "הד ארצי" את האלבום "שבעים שמונים", שקיבץ 11 הקלטות שבהן השתתף קראוס בשנות ה־70 ולא יצאו עד אז על גבי אלבום. בין השאר קובצו לאלבום שירי להקת "כיף התקווה הטובה" שלא הקליטה חומר לאלבום שלם טרם התפרקותה. קראוס הלחין את מרבית שירי האלבום ובחלקם אף שר או ניגן. את רוב השירים כתב יענקל'ה רוטבליט, ובהם "בלדה לעוזב קיבוץ", "לוח וגיר", "אצלי הכל בסדר" ו"סוס עץ". ידיעה על האלבום הצפוי התפרסמה כבר ארבע שנים קודם לכן, אך יציאתו התעכבה.
שנה לאחר מכן הקליט קראוס את האלבום "גלגל מסתובב", שיצא בקיץ 1982. האלבום כלל את הלהיטים "גיטרה", "חבר", "איך עושים תקליט" ו"איך הגלגל מסתובב". קראוס הלחין את כל שירי האלבום, חלקם על פי מילים של יענקל'ה רוטבליט וחלקם על פי מילים של המשורר יבי. על עיבודי השירים הופקד אילן וירצברג, ובין הנגנים בו היו מאיר ישראל ואלון אולארצ'יק.
ב־1983 השתתף קראוס בסרטו של ג'אד נאמן "מגש הכסף". באותה שנה גם שיחק בסדרת הטלוויזיה "ניידת" בתפקיד קצין חוקר והעלה לראשונה מופע משיריו, בשם "בין השירים". המופע לווה בשיר חדש שהלחין למילים של יענקל'ה רוטבליט ושר עם אילן וירצברג בשם "רואים רחוק רואים שקוף". השיר יצא על גבי תקליט שדרים, זכה להצלחה ודורג במקום ה־31 במצעד הפזמונים השנתי תשמ"ד של רשת ג'. זמן קצר לאחר מכן נעצר קראוס באשמת תקיפה ונכלא בכלא רמלה.
ב־1984 הלחין קראוס את שיר הנושא לסרט "מכת שמש" על פי מילים של יענקל'ה רוטבליט, ואת השיר שר בסרט יובל בנאי. באלבומה של נורית גלרון "נגיעה אחת רכה" שיצא באותה שנה נכלל שיר שיצרו קראוס ורוטבליט בשם "השיר שהוא שר לי בגשם".
בספטמבר 1988 הוציא קראוס את האלבום "אחרי עשרים שנה", שהיה מורכב כמעט כולו משירים שהלחין למילותיו של יענקל'ה רוטבליט, ובהם "אחרי עשרים שנה", "אִם" וגם "רואים רחוק רואים שקוף" שהוקלט לאחר האלבום הקודם. שיר אחד באלבום, "מונה", היה מעיזבונו של הפזמונאי והמלחין שמוליק צ'יזיק.
החלונות הגבוהים והרכבים נוספים > שנות התשעים והאלפיים

לאחר הפסקה של כמה שנים העלה קראוס ב־1992 את המופע "משחק ההישרדות", שזכה לביקורות חיוביות. באותה שנה הופיע על הבמה המרכזית בפסטיבל ערד, וב־1993 נערך בפסטיבל ערד מופע הוקרה לשיריו בשם שירו הידוע שנכתב על ידי יענקל'ה רוטבליט, "ימי ראשית הקיץ". באותה שנה הצטרף קראוס למופע "גברים שרים אהבה", שבו שר וניגן לצד דני רובס, שלמה יידוב, דני ליטני ואלברט עמר. במקביל נהג בתקופה זו להופיע לבדו במועדון "הלוגוס" בתל אביב.
במרץ 1994 הוציא את אלבומו "ידידותי לסביבה". את רוב שירי האלבום הלחין למילים של יענקל'ה רוטבליט, ושניים מהם הלחין למילים של המשורר נתן זך: "המקום הכי נמוך" ו"בית, שני בתים". שני שירים באלבום שר קראוס בדואט עם הזמרת מזי כהן: "תני לי" ו"מה אתה רוצה". כמו כן נכללה באלבום גרסה מחודשת לשיר "בית הערבה". לשיר "המקום הכי נמוך" מהאלבום הופק קליפ בבימויו של אחיו של קראוס, יגאל. האלבום לא זכה להצלחה. באוגוסט באותה שנה יצא אלבום אוסף של קראוס בשם "רואים רחוק רואים שקוף", ובו שירים מקריירת הסולו שלו לצד שירים של החלונות הגבוהים ושירים שהלחין לאחרים.
ב־1995 השתתף קראוס בכמה פרקים בסדרת הטלוויזיה "המונה דופק" של הבמאי יקי יושע. שיר הנושא של הסדרה היה גרסה מחודשת של דני ליטני לשירו של קראוס "זה קורה". ב־1997 זכו קראוס וייענקל'ה רוטבליט בפרס אקו"ם על מפעל חיים בתחום המוזיקה הקלה. באותה שנה הקליט גרסה מחודשת לשיר "ארץ ישראל" עבור אלבום גרסאות הכיסוי "עבודה עברית".
בקיץ 2001 התחיל קראוס לעבוד על אלבום חדש, שוב בשיתוף פעולה עם יענקל'ה רוטבליט ובהפקה מוזיקלית של משה לוי. האלבום המלא, "יום רודף יום", יצא בינואר 2003 וזכה לביקורות טובות. הוא הורכב כולו מלחניו של קראוס לשירים של רוטבליט, למעט גרסה מחודשת לשיר "זה קורה" וקטע אינסטרומנטלי בשם "עצבות". העבודה על האלבום תועדה במשך שנה על ידי הבמאית יסמין הדס ליפשיץ, שיצרה מן החומר המתועד את הסרט "מעשה בתקליט". הסרט מתמקד בעבודה על השירים מיצירתם בביתו עם המילים שעל הנייר והגיטרה דרך העבודה באולפן, מהלך ההקלטות ועד ליציאת התקליטור. הקרנת הבכורה שלו נעשתה בפסטיבל הקולנוע ירושלים ב־2005.
פרסים, הוקרה והנצחה

קראוס נמנה עם בכירי המוזיקאים הישראלים, ותרם רבות למהפכת הרוק והפופ במוזיקה הישראלית בשנות ה־60 וה־70.
2005 פרס עמ"י של ערוץ 24 על תרומתו למוזיקה הישראלית,
2006 פרס מפעל חיים על תרומתו למוזיקה הישראלית מטעם שר החינוך.
החל מסוף העשור הראשון של המאה ה־21 נערכו ערבי מחווה רבים לשיריו של קראוס. כך למשל נערך ב־2007 מופע לציון ארבעים שנה לאלבומה של החלונות הגבוהים. בשנת 2010, במסגרת פסטיבל ערד, התקיים ערב שירי שמוליק קראוס. ב־2012 נערך בפסטיבל "ימי זמר" בחולון ערב מחווה ללהקת החלונות הגבוהים.
קראוס זכה עם השנים גם לגרסאות כיסוי לשיריו. כך למשל באלבום "עבודה עברית" מ־1998 חמש מתוך חמישים ואחת גרסאות הכיסוי היו לשיריו.
עיריית תל אביב הציבה לוחית זיכרון בכניסה לביתו ברחוב טרומפלדור 14 בתל אביב.
חיים אישיים

לאורך חייו סבל קראוס ממשברים נפשיים קשים, אושפז פעמים אחדות במרכז הרפואי לבריאות הנפש אברבנאל בשל גילויי אלימות והסתבך לא פעם עם רשויות החוק.
בפברואר 1962 נישא קראוס לעיתונאית שולה רון. השניים התגרשו כעבור שלושה חודשים. ב־1964 היה נשוי בצרפת לתקופה קצרה לפלורנס סמואל.
ב־22 באוקטובר 1969 נישא לג'וזי כץ. לשניים נולדו שני בנים, ב־1974 וב־1976. כץ וקראוס חוו משברים רבים עקב מצבו הנפשי המעורער של קראוס, מעצריו ואשפוזיו הרבים. בשנת 1981, בעקבות מריבה קשה עם קראוס, עזבה כץ את ישראל בן לילה ועברה להתגורר בארצות הברית עם שני ילדיהם. מאוחר יותר הם התגרשו.
בסוף שנות השמונים פגש את חנה קופלר, שהייתה בת זוגו עד מותו. לאחר מותו הוציאה קופלר ספר-אלבום עם כל שיריו וביוגרפיה מקוצרת.
בסרט התיעודי "מעשה בתקליט", שתיעד את עשיית האלבום "יום רודף יום", מוצגת תופעה קבועה לאורך הקריירה של קראוס: הקריסה הנפשית שהוא עובר ככל שהוא שוקע עמוק יותר ביצירה. בתחילת הסרט, קראוס שמח לחזור לאולפן ההקלטות, רגוע ולבבי, ובמהלך העבודה על האלבום הוא הולך ועולה על גדותיו עד לאשפוז פסיכיאטרי.
בשנת 2003 נתפס קראוס כשהוא נוהג עם רישיון נהיגה שתוקפו פג 17 שנים קודם לכן, לאחר שהיה מעורב בשלוש תאונות דרכים.
זכייתו של קראוס בפרס משרד החינוך ב־2006 עוררה ביקורת בחוגים למניעת אלימות ולזכויות האישה בשל עברו האלים. בלטה בביקורת שלה חברת הכנסת שלי יחימוביץ'.
כשנה לאחר מותו שודר בערוץ yes-דוקו סרט בשם "מאחורי עיניים כחולות" העוסק בקראוס. בסרט נטען כי קראוס סבל מהפרעה דו-קוטבית (מאניה דפרסיה).
שמוליק קראוס הוא דודהּ של הזמרת יעל קראוס.
חיים אישיים > מותו

ב־7 בפברואר 2013 אושפז קראוס במרכז הרפואי איכילוב בתל אביב במצב קשה בשל שפעת החזירים. מצבו החמיר עוד בהיותו בבית החולים, והוא לקה בדום לב. לאחר עשרה ימים נפטר והובא למנוחות בבית העלמין ירקון ביום שלמחרת. גרושתו, ג'וזי כץ, ושני בניהם נעדרו מההלוויה.
דיסקוגרפיה

Chants D'Israel par Shmulik ‏ (1965)
החלונות הגבוהים (1967)
לבד ביחד ולבד לבד (1975)
מדינת ישראל נגד קראוז שמואל (1977) [הוקלט ב-1971]
שבעים שמונים (1981) [אוסף]
גלגל מסתובב (1982)
אחרי עשרים שנה (1988)
ידידותי לסביבה (1994)
רואים רחוק רואים שקוף (1994) [אוסף]
יום רודף יום (2003)
המיטב (2010) [אוסף]
אלבומים בהם הלחין חלק משמעותי מהשירים, אך לא השתתף כמבצע:
פוזי (1969) - הלחין שלושה מהשירים
John Walker – This is John Walker ‏ (1969) - הלחין 3 שירים
Smokey Circles ‏ (1970) - הלחין את כל השירים
הטוב הרע והנערה (1972) - הלחין חמישה מהשירים בגרסת הויניל של התקליט ושישה בתקליטור.
קולנוע וטלוויזיה

אלדורדו (1963, שחקן)
חור בלבנה (1964, שחקן)
פורטונה (1966, שחקן)
999... עליזה מזרחי (1967, שחקן)
איריס (1968, שחקן)
המצוד המלכותי אחר השמש (1969, שחקן)
לול (1970–1973, שחקן)
אדם (1973, שחקן ראשי)
סוסעץ (1978, שחקן ראשי)
ניידת (1982, שחקן ראשי)
מגש הכסף (1984, שחקן)
מכת שמש (1984, מלחין שיר הנושא)
השגריר (1984, שחקן)
נישואים פיקטיביים (1988, מלחין שיר הנושא והנעימות)
מעשה בתקליט (2004, סרט תעודה)
המדריך למהפכה (2010)
שמוליק קראוס מאחורי עיניים כחולות (סרט תיעודי, 2014)
לקריאה נוספת

חנה קופלר וערן ליטוין, "קורות", בתוך שמוליק קראוס 1935–2013, בעריכת חנה קופלר (מהדורה שנייה), 2019
נעם רפפורט, רוק ישראלי 1967–1973, מרום, 2018
אמנדה אבינגטון

| --- | --- |

אמנדה אבינגטון ב-2015
 לידה:  1974 (בת 51 בערך) לונדון, הממלכה המאוחדת 
 מדינה:  הממלכה המאוחדת 
 תקופת הפעילות:  מ-1996 
 בן או בת זוג:  מרטין פרימן (2000–2016) 
 מספר צאצאים:  2 
 פרופיל ב-IMDb
 
אמנדה אבינגטון (באנגלית: Amanda Abbington; נולדה ב-28 בפברואר 1974) היא שחקנית אנגלייה. היא ידועה מתפקידה כמיס מארדל בסדרה "מר סלפרידג'" ומתפקידה כמרי מורסטן בעיבוד המודרני של ה-BBC ל"שרלוק".
ביוגרפיה

אבינגטון נולדה בשם אמנדה ג'יין סמית' בצפון לונדון. עד ל-2007 היא הופיעה בדמויות שונות בסדרת הטלוויזיה "The Bill". באותה תקופה השתתפה גם בסדרות הטלוויזיה "וייקליף", "חדר מיון", "Dream Team",‏ "The Sins", "דוק מרטין", "Shades", "זיווגים" וב"חדר מורים". ב-2005 הופיעה בתוכנית המערכונית "Man Stroke Woman", ובשנים 2007–2008 שיחקה לצדו של ניקולס לינדהרסט בסדרה הקומית "אחרי שהלכת". בנוסף השתתפה בסדרות הטלוויזיה "Bernard's Watch" ו-"Case Histories".
ב-2013 החלה אבינגטון להופיע בסדרת הטלוויזיה "מר סלפרידג'" בתפקיד מיס מארדל לצדם של ג'רמי פיבן ופרנסס או'קונור. ב-2014 שיחקה אבינגטון בעונה השלישית של סדרת הטלוויזיה "שרלוק" בתפקיד מרי מורסטן, אשתו של ג'ון ווטסון שאותו מגלם מרטין פרימן, בן זוגה בחיים.
בספטמבר 2024, ה-BBC התנצלו בפני אבינגטון לאחר שטענה כי נתקלה בהתעללות מצד שותפה לתוכנית "Strictly Come Dancing", ג'ובאני פרניס, במהלך עונת התוכנית במהלך 2023. החקירה שנמשכה מספר חודשים העלתה כי חלק מהתלונות של אבינגטון אומתו, אך לא כולן. ה-BBC הודה כי לא פעל מספיק כדי להתמודד עם החששות שהועלו במהלך הפקת העונה. אבינגטון טענה כי חוותה התנהגות מילולית "אגרסיבית" ותחושה כי היא "לא עושה עבודה טובה". פרניס הכחיש בעקביות את הטענות נגדו. אבינגטון הפסיקה את השתתפותה בתוכנית באוקטובר 2023, לאחר חמישה שבועות, בטענה ל"סיבות אישיות".
ביוגרפיה > חיים אישיים

בן זוגה של אבינגטון היה השחקן הבריטי מרטין פרימן, אותו פגשה בשנת 2000 בצילומי הסרט "Men Only". מאז הופיעו השניים יחד בהפקות כמו "The Debt", "משפחת רובינסון", "The Good Night" וכן "שרלוק". בני הזוג חיים בהרטפורדשייר ולהם שני ילדים, ג'ו (יליד 2006) וגרייס (ילידת 2008). מרטין ואבינגטון נפרדו ב-2016.
במרץ 2013 הוכרזה אבינגטון כפושטת רגל בגלל חובות של 120,000£ לרשויות המס.
הערות שוליים

↑  "@vickeylewis I love you, I'm 40 next month..." Amanda Abbington's Verified Twitter. 15 בינואר 2014. {{cite web}}:  (עזרה)
↑  Charalambous, Sophia (11 בינואר 2014). "Sherlock actress Amanda Abbington tells of death threats from jealous fanatics when announced as Dr Watson's wife". MailOnline. נבדק ב-19 בינואר 2014. {{cite web}}:  (עזרה)
↑  Rampton, James (30 בדצמבר 2013). "Sherlock's Amanda Abbington admits partner Martin Freeman is one of her favourite actors". The Independent. {{cite news}}:  (עזרה)
1 2  Jones, Paul (27 במרץ 2013). "Martin Freeman's partner Amanda Abbington joins the cast of Sherlock". Radio Times. נבדק ב-4 בינואר 2014. {{cite news}}:  (עזרה)
↑  Sherlock season 3 filming finished: "It's a wrap," says Sue Vertue – BBC new trailer released [VIDEO] | Christian News on Christian Today
↑  Jake Kanter, ‘Strictly Come Dancing’ Bullying Scandal: BBC Apologizes To Amanda Abbington & Partially Upholds ‘Sherlock’ Star’s Complaints, Deadline, ‏2024-09-30 (באנגלית אמריקאית)
↑  McLean, Craig (26 במאי 2013). "Amanda Abbington: Sherlock's Martin and Benedict have a fantastic chemistry". Radio Times. נבדק ב-6 בפברואר 2014. {{cite web}}:  (עזרה)
↑  Hardy, Rebecca (20 בנובמבר 2009). "'People care more about X Factor than homelessness:'The Office star Martin Freeman on the things that tick him off". Daily Mail. UK. נבדק ב-19 באוקטובר 2010. {{cite news}}:  (עזרה)
↑  Paton, Maureen (17 ביולי 2010). "In a taxi with...Martin Freeman". Daily Mail. London. {{cite news}}:  (עזרה)
↑  Mance, Henry (22 בדצמבר 2016). "Martin Freeman on Sherlock, politics and why he's not on Twitter". Financial Times. נבדק ב-22 בדצמבר 2016. {{cite web}}:  (עזרה)
↑  Arkell, Harriet (11 במרץ 2013). "Partner of Hobbit star Martin Freeman goes bankrupt 'over £120,000 tax bill' despite him being worth £10m". Daily Mail. London. נבדק ב-15 במרץ 2015. {{cite news}}:  (עזרה)
↑  "Would I Lie To You?". British Comedy Guide. נבדק ב-24 באוקטובר 2014. {{cite web}}:  (עזרה)
| --- | --- |
בקרת זהויות :  GND: 1265726981  ISNI: 0000 0003 9204 4379  LCCN: no2014002087  NTA: 334598125  SUDOC: 172286891  VIAF: 285998016   WorldCat (עם VIAF): 285998016
אינסטגרם

ערך זה עוסק ביישום. אם התכוונתם לשיר, ראו .
| --- | --- |


הלוגו בשימוש מאז מאי 2022
 מפתח:  מטא בע"מ (מאז 2012)
 מחזור חיים:  ארצות הברית 6 באוקטובר 2010 – הווה
 גרסה אחרונה:  276.1 (29 במרץ 2023) 
 מערכת הפעלה:  iOS גרסה 7.0 ומעלה אנדרואיד גרסה 2.2 ומעלה וינדוס פון 8 וינדוס 10 מובייל
 סוג רישיון:  תוכנה חינמית
 קטגוריה:  אפליקציה
 www.instagram.com
 
אינסטגרם (באנגלית: Instagram) הוא יישום חינמי אמריקאי ורשת חברתית עצמאית לשיתוף תמונות וסרטוני וידאו קצרים של עד דקה, כאשר כל שיתוף נקרא "רשומה" (Post), שמאז 2012 מפותחת על ידי הבעלים מטא. היישום מאפשר למשתמשים לצלם תמונות או סרטונים, ולאחר מכן לשתף אותם ברשתות החברתיות האחרות (פייסבוק, טוויטר, טאמבלר) או בדואר אלקטרוני. וכן לעקוב אחרי משתמשים אחרים באמצעות הרשת החברתית של אינסטגרם, שם ניתן לצפות ולהגיב על פוסטים של אנשים אחרים. עוד מאפשר היישום הוספה של מסננים גרפיים שונים המשדרגים את חזות הפוסטים ומעניקים להם מראה שונה. בשנים האחרונות נוספו כלים כגון: "סטורי" - סרטון/תמונה שניתן לצפות בהם למשך 24 שעות, "רילס" - סרטונים שמורכבים מכמה סרטונים או תמונות עד 30 שניות, ואופציה לרכוש פריטים בחנויות בתוך האפליקציה.
היסטוריה

אינסטגרם נוצרה בשנת 2010 בסן פרנסיסקו, קליפורניה, תוך כדי פיתוח יישום אחר לסלולר בשם burbn. מפתחיה, קווין סיסטרום ומייק קריגר, פיתחו תחילה יישום חדשני מבוסס HTML5 שתוכנן לספק מגוון שירותים מבוססי מיקום. בשלב מסוים במהלך הפיתוח החליטו השניים כי burbn כבד מדי ומסורבל וכי אם ברצונם להצליח, עליהם להתמקד בתחום אחד בלבד מתוך שלל האפשרויות שמציע היישום. הם החלו בפיתוח אבטיפוס המתמקד באפשרויות הצילום בלבד שהציעה burbn והחליטו לקרוא לה בשם "אינסטגרם" (Instagram) מלשון "מיידי" באנגלית (instant) ו־telegram - מברק. פיתוח היישום החדש, אינסטגרם, ארך שמונה שבועות בלבד, זאת לאחר שהתשתית כבר הייתה קיימת.
היישום הושק באוקטובר 2010 למכשירי אייפון, ‏אייפד ו-אייפוד טאץ' מתוצרת אפל. באפריל 2012 נוספה האפשרות להפעילה במכשירים מבוססי מערכת ההפעלה אנדרואיד.
בדצמבר 2010 דיווחה אינסטגרם על מיליון משתמשים רשומים לאינסטגרם. ביוני 2011 דווח על חמישה מיליון משתמשים, ובאותה שנה בחודש ספטמבר דיווחה החברה על עשרה מיליון משתמשים.
במרץ 2012 מנתה הרשת החברתית 25 מיליון משתמשים רשומים. במרץ 2014 דיווחה החברה כי הגיעה ל-200 מיליון משתמשים רשומים.
ביולי 2011 הודיעה אינסטגרם כי עד תאריך זה הועלו לרשת 100 מיליון תמונות באמצעות היישום. באוגוסט 2011 דווח כי הועלו עד זמן זה 150 מיליון תמונות.
באפריל 2012 הודיעה פייסבוק כי היא קונה את חברת אינסטגרם, שבה 13 עובדים בלבד, תמורת מיליארד דולר.
ביוני 2013 הודיעה פייסבוק על שדרוג האפליקציה שמעתה תוכל לתמוך ביצירת סרטונים קצרים בני 15 שניות.
באוגוסט 2016 הושק פיצ'ר "Instagram Stories" (סיפורי אינסטגרם) המאפשר למשתמשים לשתף "רגעים" שנמחקים בתוך 24 שעות. ובהמשך הורחבו האפשרויות בפיצ'ר זה.
בנובמבר 2017 נוספה לאפליקציה תמיכה מלאה לעברית.
בספטמבר 2018 הודיעו מייסדי אינסטגרם, קווין סיסטרום ומייק קריגר, על החלטתם לפרוש מהחברה. במקומם מונה אדם מוסרי לעמוד בראש פעילות אינסטגרם.
במרץ 2019 הושק פיצ'ר "Instagram Checkout" המאפשר למשתמשים לבצע רכישות הישר דרך האפליקציה.
בשנת 2021 השיקה פייסבוק גרסה "רזה" לאפליקציית אינסטגרם, בשם "אינסטגרם לייט", אשר מיועדת עבור שווקים מתפתחים ברחבי העולם. האפליקציה, פותחה במרכז המחקר והפיתוח של פייסבוק בישראל.
לאחר ביקורת, פייסבוק השהתה פיתוח גרסת אינסטגרם לילדים.
נכון לינואר 2022 הועלו לרשת למעלה מ-50 מיליארד תמונות וכ-1,074 תמונות חדשות מועלות לאתר כל שנייה.
שימוש

היישום בנוי בסגנון הרשת החברתית טוויטר, כלומר המשתמש יכול לבחור אחרי אילו אנשים הוא רוצה "לעקוב" וכך לראות את התמונות והסרטונים שהם משתפים בדף הפיד שלו. בנוסף, יכול המשתמש בעצמו לשתף תמונות שצילם, להחיל עליהם מספר מסננים המשפרים את חזות התמונה ולשתף באמצעות היישום במגוון רחב של אפשרויות הכוללות את הרשתות החברתיות, דואר אלקטרוני ושירותים נוספים מבוססי מיקום.
לאחר ההורדה מחנות היישומים ורישום המשתמש היישום מוכן לשימוש. בתחילת השימוש ניתן לבחור מנין לייבא חברים על מנת שחוויית השיתוף תהיה שלמה ומקיפה יותר.
היישום מורכב מחמש לשוניות:
FEED: דף הבית של היישום שבו יכול המשתמש לראות את התמונות והסרטונים של כל האנשים שאחריהם בחר לעקוב.
EXPLORE: המשתמשים באינסטגרם בוחרים את התמונות הפופולריות ביותר של משתמשי האפליקציה ואלו מוצגות בדף אחד.
SHARE: דף זה מאפשר למשתמשים לשתף את התמונות שלהם. ניתן לצלם תמונות חדשות באמצעות היישום או להשתמש בתמונה מספריית התמונות בטלפון החכם. לאחר בחירת המסנן הרצוי לתמונה, ניתן ללחוץ על ה-V הירוק ומשם לעבור לאפשרויות השיתוף.
NEWS: דף המרכז את כל העדכונים של רשת האינסטגרם: מי אהב את התמונות של המשתמש, מי הגיב לו ומי התחיל לעקוב אחריו.
USER: דף הגדרות המשתמש, בו ניתן להזמין חברים, לצפות בתמונות שהמשתמש אהב ולערוך את הפרופיל.
יש אפשרות לבחור בין חשבון גלובלי (פתוח לכולם), לחשבון פרטי (חשבון שרק מי שבעליו מאשר יכול לראות את מה שמועלה) ולחשבון עסקי.
שימוש > פתקים

יש אפשרות להתכתב באינסטגרם ב'צאט הדומה לוואטסאפ. באותה לשונית של צ'אט הוסיפה אינסטגרם בשנת 2023 את האפשרות לכתוב פתק עם כמה מילים (עד 60 תווים). ולמשתמשים יש את האפשרות לענות אחד לשני על הפתקים. יש אפשרות שרק אנשים מסוימים (הקלוז) יראו את אותו הפתק.
שימוש > חברים קרובים

חברים קרובים (close/קלוז) אלה אנשים מסוימים אותם יכול המשתמש לבחור ולהציג רק להם סטורים מסוימים ופתקים מסוימים.
סטורי

אינסטגרם סטורי הוא אפשרות באינסטגרם שמאפשר למשתמשים לפרסם תמונות, או וידאו שאורכו עד 15 שניות בנוסף לפוסטים שהם מעלים לפרופילים שלהם. לסטורי יש דמיון לכתיבת זיכרונות או ליומן בעל ממד חזותי. הַסְּטוֹרִי מעניק תחושה שהוא חושף את מה שקורה עכשיו בחיים האמתיים, את מה שקורה מאחורי הקלעים. הסטורי נותן לעוקבים ולחברים של משתמש מסוים לראות מה קורה בחיים שלו אם הם מעוניינים בכך מבלי שכל מה שקורה יופיע בפיד לעוקבים ולחברים שאינם מעוניינים בכך. הסטורי נמצא בעמוד הבית מהצד העליון בתוך תבנית מעגלית עם תמונת הפרופיל של האנשים שהעלו אותו. הסטורי נמחק אוטומטית אחרי 24 שעות, אלא אם המשתמשים מחליטים להגדיר אותו כהיילייט.
לפי נתונים שפרסמה אינסטגרם ב-2017, יותר מ-300 מיליון אנשים משתמשים בסטורי כל יום. משתמשי הרשת החברתית יכולים לראות מי ראה את הסטורי שלהם. הרעיון של פוסט המפורסם לזמן מוגבל היה קיים במקור בסנאפצ'אט, והופיע רק מאוחר יותר באינסטגרם, פייסבוק ו-וואטסאפ. אפשר לערוך את הסטורי ולהוסיף לו מסננים וטקסט. הסטורי מעצים את השימוש האוטוביוגרפי ברשתות החברתיות. בנוסף, ניתן לעשות בסטורי שימוש עיתונאי, ולדווח על מה שקורה בזמן אמת בדומה לשימוש בטוויטר.
השפעות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה. יש להוסיף מידע ממחקרים על השפעת היישום על המשתמשים .
הגידול המהיר במספר משתמשי היישום והפופולריות הגוברת בקרב משתמשיו, גרמו להשפעה במגוון תחומים.
השפעות > השפעה אמנותית

בתערוכת Instaart (אוצרים: מייקי חפץ וחן ג'יין זוהר) בתל אביב הוצגו 300 יצירות של 100 אנשים, אשר נוצרו כולן באמצעות היישום ונועדו להציג פיסות מציאות שונות.
הדעות חלוקות בקרב צלמים מקצועיים על ההשפעות של אינסטגרם על האמנות. מצד אחד, ישנם צלמים מקצועיים אשר משתמשים בעצמם באפשרויות הרבות שמציעה להם אינסטגרם. אך מצד שני, ישנם צלמים אשר דעתם על אמנות האינסטגרם היא שלילית, והם טוענים כי כל תמונה אשר תעובד באינסטגרם, תצא יפה בשל מגוון המסננים הרחב שמציע היישום, ובעקבות זאת הערך של הצילום האמנותי המקצועי יורד.
השפעות > השפעה בתחום הפרסום והשיווק

הכניסה של יישום אינסטגרם לתחום הפרסום והשיווק היה בלתי נמנע וזאת בשל הפופולריות ההולכת וגוברת שלו. ההצלחה המסחררת של היישום הובילה גופים מסחריים שונים להשתמש בה לפרסום תמונות של מוצרי המותגים שלהם וכן של המסר של המותגים שלהם. הפרסום ביישום נעשה גם באמצעות המשתמשים הפרטיים אשר מצלמים תמונות של המותגים השונים ומשתפים אותם ברשת.
רשת CBS השתמשה באינסטגרם על מנת לפרסם את סדרת הטלוויזיה NCIS: לוס אנג'לס. הרשת ביקשה מצופיה להוריד את היישום, לעקוב אחר התוכנית ולאחריה לפרסם ולשלוח תמונות מסביבת מגוריהם כאשר בתום התחרות תיבחר תמונה מנצחת אשר תזכה להופיע בפרק הסיום של העונה.
בשנים האחרונות תוכניות רבות פתחו עמודי אינסטגרם רשמיים במטרה לפרסם את הסדרה שלהם ולהעלות עדכונים בנוגע לדוגמה לחברת נטפליקס בבעלותה כמאות חשבונות אינסטגרם שונים של הסדרות שלהם לדוגמה לוציפר (סדרת טלוויזיה), רעבים (סדרת טלוויזיה)
גוף מסחרי נוסף שיצא בקמפיין אינסטגרמי הוא מותג האופנה טופשופ, במהלכו יכולים קוני הרשת להצטלם בחנויות הרשת שהם לבושים בבגדי המותג, לבחור את אחד מהמסננים של היישום, לפרסם את התמונה בפייסבוק שלהם ושל המותג ולבסוף לקבל את התמונה על גבי גלויה מודפסת.
השפעות > שימוש בקרב ידוענים

האינסטגרם משך אליו גם ידוענים אשר בעברם נהגו לקדש את פרטיותם.
בעוד שמרבית המפורסמים לא משתפים פעולה ואף מתחמקים ומתעמתים עם צלמי הפפראצי, הם מעלים לרשת האינסטגרם תמונות מרגעים אישיים בחייהם.
בישראל אחת הדוגמאות הבולטות ביותר היא בר רפאלי, שלא אחת התעמתה עם צלמים שניסו לצלם אותה בפעולות יומיומיות ופרטיות. לרפאלי יש חשבון אינסטגרם שבו היא משתפת את העוקבים אחריה במסעותיה בעולם, בתחביביה ובחיי הפנאי שלה. יש לה יותר משלושה מיליון עוקבים, ולפי דו"ח של חברת הניטור והמדידה SpyTheNet לחודש מרץ 2017, שפורסם באתר איגוד האינטרנט הישראלי, היא דורגה במקום השני ברשימת הישראלים המשפיעים באינסטגרם, (אחרי אנה זק) נכון לאוגוסט 2021 גל גדות היא בראש רשימת הישראלים הנעקבים ביותר באינסטגרם עם יותר מ-58 מיליון עוקבים.
גם פוליטיקאים ישראלים מפרסמים תמונות באמצעות היישום, ובהם ראש הממשלה בנימין נתניהו עם יותר ממיליון עוקבים, והוא הפוליטיקאי הישראלי עם הכי הרבה עוקבים.
השפעות > שימוש בקרב ידוענים > שיווק באינסטגרם

אלפי משווקים משתמשים ברשת החברתית על מנת לשווק את החברות העובדות איתם. לעיתים חנויות בגדים מפרסמות את מרכולתן על ידי תמונות, תוך הפניית הלקוחות לאתר החנות לרכישת הבגדים.
היבטים שליליים וביקורת

במאי 2017 פורסם מחקר של החברה המלכותית לבריאות הציבור של בריטניה שהעלה שהשימוש התכוף במדיה חברתית עשוי להוביל למשבר נפשי בקרב צעירים. מהמחקר עלה ששימוש בשתי הפלטפורמות החברתיות: אינסטגרם, שבבעלות פייסבוק, וסנאפצ'ט - מקדמים בעיות נפשיות בקרב המשתמשים יותר מכל האחרות. הסיבה לכך, לטענת החוקרים, היא שמדובר בשירותים מבוססי תמונות המעודדים את המשתמש לשוות את עצמו לאחרים. בשנת 2021 חשפה פרנסס האוגן, עובדת לשעבר בפייסבוק, חשפה עשרות אלפי מסמכים פנימיים של פייסבוק בפני הוועדה לניירות ערך ולבורסות בארצות הברית ובפני העיתון "וול סטריט ג'ורנל" שבהם נכתב בין השאר שלפי מחקרים פנימיים של פייסבוק, "32% מבנות נוער אמרו שכשהרגישו רע עם הגוף שלהן, אינסטגרם גרמה להן להרגיש יותר גרוע". עוד הוצג כי בקרב בני נוער שדיווחו על מחשבות אובדניות, 13% מהמשתמשים הבריטים ו-6% מהאמריקאים תלו את הבעיה באינסטגרם.
בשנת 2022, התייחס היזם המיליארדר אילון מאסק לחברה באומרו כי היא "מעצימה רגשות קנאה". ישנם בהתאם מחקרים רבים ומומחים רבים אחרים הגורסים כי שימוש במדיה חברתית, ובמיוחד שימוש התמכרותי, מחזק רגשות קנאה. יש גם מי שטענו כי העצמת הקנאה היא כלי בידי אינסטגרם ורשתות מדיה חברתית אחרות לשם עידוד יתר-צרכנות.
ראו גם

חשבונות האינסטגרם הנעקבים ביותר
חשבונות האינסטגרם הישראליים הנעקבים ביותר
הפוסטים האהובים ביותר באינסטגרם
סיני תור

| --- | --- |

בהופעה בפסטיבל "חדא כנישתא" ט"ו באב ה'תש"ע
 לידה:  1978 (בן 47 בערך) קריית ארבע, ישראל 
 מוקד פעילות:  ישראל 
 תקופת הפעילות:  מ-1997
 עיסוק:  זמר, נגן, יוצר, כותב שירים, מלחין
 סוגה:  רוק, מוזיקה חסידית, מוזיקה יהודית מקורית, פולק
 שפה מועדפת:  עברית 
 כלי נגינה:  גיטרה
 חברת תקליטים:  הינדיק הפקות, j-music
 www.sinaitor.com
 
סיני תור בהופעה בפסטיבל הכליזמרים בצפת תשס"ט
סיני תור (נולד ב-1978) הוא זמר, מלחין וכותב שירים ישראלי המשלב בין סגנון הרוק למוזיקה חסידית.
ביוגרפיה

תור נולד וגדל בקריית ארבע, חמישי מבין תשעה ילדים. אביו, אילן תור למד בישיבת מרכז הרב אצל הרב צבי יהודה הכהן קוק והיה ממייסדי היישוב היהודי בחברון. אמו יונה היא יועצת חינוכית. בילדותו היה סיני כתב צעיר בעיתון "אותיות". את דרכו המוזיקלית החל כילד בחוגים שנערכו במרכז ללימודי מוזיקה בקריית ארבע. את ימי נעוריו חילק בין לימודים בישיבה תיכונית מצפה רמון ובין גבעות יצהר. כמו כן למד בישיבת שילה - דרכה התגייס לצה"ל ושירת במסגרת "הסדר" בגבעתי.
מיד לאחר שסיים את שירותו הצבאי נישא והתיישב בבת עין שבגוש עציון. באותה תקופה התחיל ביצירה המוזיקלית שלו והוציא דיסק ראשון סגנון מוזיקה יהודית מקורית. תור החל לצבור קהל מעריצים בקרב צעירי המתנחלים. בהמשך נפוצה שמועה שהגיעו לביתו בני נוער צעירים שהשתמשו בסמים, ואמרו שאף תור עצמו השתמש בסמים. תור שלל זאת בנחרצות ואמר בריאיון לעיתון בשבע: "זה מעולם לא היה נכון, הכול ניפוחים וקשקושים... ממה שראיתי אצל אנשים, אני רואה עין בעין שגם סמים קלים מפריעים בעבודת ה'... רק מי שהוא פארש צריך את זה". לאחר מכן עבר לגור בקריית ארבע, ובהמשך לחווה בין גבעת החרסינה לקריית ארבע שהייתה שייכת לאודי דוידי, במטרה ליצור יותר "חיבור לאדמה". בשנת 2016 עבר להתגורר ברמת השרון. הוא נשוי בשנית ואב לשישה ילדים.
בשגרת יומו עובד כיום תור עם תלמידי בתי ספר ותיכון בפרויקט העצמה וחינוך מוזיקלי הנקרא "אפיק-אומן".
בשנת 2016 הוגש נגד תור כתב אישום על הסתה לאחר שהשתתף בחתונת השנאה. בית המשפט פסק שהוא זכאי, בנימוק ש"לא ידע על המעשה ולא התכוון לקחת חלק".
סימני ההיכר שלו הן פאותיו הגדולות השמלה התנ"כית והבנדנה שהוא חובש לראשו. על בגדיו אמר בריאיון לעיתון "בשבע": "כל אחד שמתלבש – מתחפש למישהו...אני אוהב להתחפש לאברהם אבינו, דוד המלך וכל הג'מעה שם בגזרה. למה שרק אני לא אתחפש? כשמתחפשים זה כדי שנזכור שהכול פה זה תחפושת שלו, וצריך לגלות אותו בעולם". יותר מעשור שנים לאחר מכן התבטא: "אני חובש כיסוי ראש כי אני רוצה להיות כמו אבותינו, אני רוצה לזכור שאנחנו חלק מהסיפור של התנ"ך.. . אני חושב שכולנו תחפושות, כל אחד בוחר משהו ללבוש".
קהל המאזינים של תור מורכב בעיקר מצעירים דתיים לאומיים, אך הוא מופיע גם בפני הציבור החילוני במרכז הארץ, וכן בפסטיבלים שונים. משמש גם כחזן קבוע בימים הנוראים בתפילות שחרית ומוסף על יד מערת המכפלה בחברון.